Publication: Magyar Közlöny
Issue: MK-1999-108 (Year: 1999, Number: 108)
Era: 1990-2004
Section: (IX. 20.) Korm. határozat 10. pontja, valamint a jogszabályszerkesztésről szóló 12/1987. (XII. 29.) IM rendelet
Paragraph Index: 1426

68. Noha az Európai Megállapodás 67. cikke szerint hazánknak a Közösség jogszabályaihoz, vagyis másodlagos jogforrásaihoz kell közelítenie jogszabályait, e megfogalmazás nem értelmezhető megszorítóan és formálisan. A magyar jogharmonizációs tevékenység nem korlátozható a közösségi intézmények által alkotott jogszabályokra, azaz nem mellőzhető az elsődleges jog — vagyis az alapszerződések — és az európai bírósági joggyakorlat figyelembevétele. Az elsődleges jog ugyanis meghatározó a másodlagos jogforrásokhoz való igazodásban is. A másodlagos jogforrások minden esetben az alapszerződések valamely rendelkezésére épülnek. A közösségi jogszabály jogi alapját mindig valamely alapszerződési rendelkezés képezi. Ez a jogi alap döntő jelentőségű a Közösségnek a jogszabály kiadására való hatáskörét illetően, továbbá kijelöli a jogszabály elfogadásakor követendő döntéshozatali szabályokat. Az elsődleges jogi alap továbbá meghatározza a harmonizáció típusát is, vagyis azt, hogy a tagállam számára milyen jogalkotási lehetőségek maradnak fenn. Az Európai Bíróság joggyakorlata pedig mind az elsődleges jog, mind pedig a másodlagos jogforrások értelmezéséhez nagyban hozzájárul. Mindezekre figyelemmel nem szigetelhető el a hazai jogharmonizációs folyamat az elsődleges közösségi jogtól, valamint az Európai Bíróság joggyakorlatától, azaz a csatlakozást előkészítő jogi igazodás nem korlátozható a másodlagos jogra. Pontosabb és a jogközelítés érdeméhez közelebb álló az a felfogás, amely abból indul ki, hogy mind az elsődleges jognak, mind a másodlagos jognak, illetve a rájuk vonatkozó bírósági gyakorlatnak vannak olyan elemei, amelyekhez nem lehet igazodni, alkalmazkodni, „közeledni”, amelyeknek nem lehet megfelelni az Európai Unión kívül, társult viszonyban. Másfelől a közösségi jog valamennyi forrásának vannak olyan részei, rendelkezései, amelyekhez már most, a csatlakozást megelőzően is közelítenünk, illetve igazodnunk lehet és kell. A csatlakozásra való felkészülés során megkülönböztetett figyelmet kell fordítani azokra a szabályokra, amelyek a Közösség egységes belső piacának ún. „alapszabadságaival” függnek össze, azok érvényesülését befolyásolhatják. Ez vonatkozik a közösségi jogban foglalt, illetve abból levezethető diszkrimináció-tilalmakra is. A jogszabály-előkészítés során, illetve a csatlakozási tárgyalásokkal öszszefüggésben ezért a magyar jogot (mind a szabályozást, mind a joggyakorlatot) össze kell vetni az elsődleges közösségi jog és az európai bírósági gyakorlat szóban forgó elemeivel.

Source: https://magyarkozlony.hu/hivatalos-lapok/cff9edc909fa467b69e2a6a60498bb8c0acceda6/dokumentumok/97a331193c96b8a96ca920d849ccae08b3ac2aeb/letoltes